Sjaj, mjeseče
Sjaj, mjeseče, sunčeva ti sjaja,
de mi stani oku na vidiku,
da ja vidim kroz demirli pendžer
kraj đerđefa svoju dilber-diku.

Je li mi se promijenila mlada,
Otkako je mene ostavila?
Je li jošte svježa ko ružica,
kao što je lanjskog ljeta bila?

Il' je mlada opala od jada
što je Mirzi vjeru prekršila?
O, da znade da mi je sad draga,
i još draža, već je prije bila!

Kad bi htjela, pa me razumjela,
uz druge bih žice zapjevao,
a ovako jaditi se moram,
jer sam sreći u nemilost pao.

Safvet-beg Bašagić
Poezija